Sit 1995 sändet Radio Kanal  Ratte vo sinem Schtudio z' Schopfe. Gründet worde isch de Sender un si Trägerverein vo nere Gruppe vo junge Lüte znächscht z'Lörrach; me het sich denn abr bal em autonome Jugendzentrum Café Irrlicht z'Schopfe agschlosse, wo in städtische Räum inere zentrale Lag in de Bahnhofstrasse logiert un em Sänder bis 2005 Räum zuer Verfügig gschtellt het. In sine Afänge hets Radio als Radio-AG vo sällem Jugendzentrum firmiert - e Konschtruktion, wo beidi Syte devo profitiert hän: So het sich e Kooperation bi de Organisation vo Konzerte entwickelt, wo 's Café Irrlicht in sine Räume durchgfuehrt het un 's Radio live übertrage het. Au hän Mitglieder vom Café Irrlicht eini vo de erschte Musikredaktione gschtellt, wo übrigens bis hüt für ihri treui Hörerschaft sände duet.